ଭଦ୍ରକ,ଫେବ୍ରୁଆରୀ ୨୩(ଲୋକାଲ ୱାୟାର): ଭଦ୍ରକ ଜିଲ୍ଲା ବନ୍ଧଗାଁ ପଂଚାୟତରେ ରବିବାର ଅଳିଆ ଗଦାରେ ପଂଚାୟତର ସାଧାରଣ ଲୋକଙ୍କ ଉଦ୍ଦିଷ୍ଟ ଅଭିଯୋଗ ବାକ୍ସ ପଡିଥିବା ଦେଖିବାକୁ ମିଳିଛି ।
ପଂଚାୟତର ବିଭାଗୀୟ ଅଧିକାରୀଙ୍କ ମନମୁଖୀ କାର୍ଯ୍ୟ ଯୋଗୁଁ ଯୋଜନାର ସଫଳ ରୂପାୟନ ହୋଇପାରୁନଥିବାବେଳେ ଏଭଳି ଏକ ଅପ୍ରିତିକର ଦୃଷ୍ଟାନ୍ତ ସ୍ଥାନୀୟ ଅଧିବାସୀଙ୍କ ଅସନ୍ତୋଷକୁ ଦ୍ୱିଗୁଣିତ କରିଛି ।
କୋରାପୁଟ, ଫେବ୍ରୁଆରୀ ୨୩(ଲୋକାଲ ୱାୟାର): କୋରାପୁଟ ଜିଲ୍ଲାର ପଟ୍ଟାଙ୍ଗୀ ଥାନାଞ୍ଚଳରେ ଯବାନମାନେ କମ୍ବିଂ ବେଳେ ମାଓବାଦୀଙ୍କ କ୍ୟାମ୍ପରୁ ବନ୍ଧୁକ, ବିସ୍ଫୋରକ ଓ ହ୍ୟାଣ୍ଡ ଗ୍ରେନେଡ ଜବତ କରିଥିବା ଜଣେ ଅଧିକାରୀ ରବିବାର ସୂଚନା ଦେଇଛନ୍ତି ।
ପଟ୍ଟାଙ୍ଗୀ ଥାନା ଅନ୍ତର୍ଗତ ଅମ୍ପାବାଲି ଗ୍ରାମ ନିକଟ ଜଙ୍ଗଲରେ ମାଓବାଦୀମାନେ କ୍ୟାମ୍ପ କରିଥିବା ସୂଚନା ପାଇ ଡିଭିଏଫ, ଏସଓଜି ଏବଂ ବିଏସଏଫ ଯବାନମାନେ ଶନିବାର କମ୍ବିଂ ଆରମ୍ଭ କରିଥିଲେ ।
ଆନ୍ଧ୍ର-ଓଡ଼ିଶା ସୀମାବର୍ତ୍ତୀ ପାନବାଡ଼ି, କମଳାବନ୍ଧ, ବେଲଗୁଡ଼ା ଏବଂ ଉର୍ଲାପାଡୁ ଅଞ୍ଚଳରେ ଯବାନମାନେ କମ୍ବିଂ କରୁଥିବା ବେଳେ ରବିବାର ଭୋର୍ ସମୟରେ ମାଓ କ୍ୟାମ୍ପ ଠାବ କରିଥିଲେ । ଯବାନମାନଙ୍କୁ ଦେଖି ମାଓବାଦୀମାନେ ଘଞ୍ଚ ଜଙ୍ଗଲକୁ ପଳାୟନ କରିଥିଲେ ।
ତେବେ କ୍ୟାମ୍ପ ନିକଟରେ ମାଟି ତଳେ ତିନୋଟି ଡ୍ରମରେ ପୋତା ଯାଇଥିବା ଅସ୍ତ୍ରଶସ୍ତ୍ର ଓ ବିସ୍ଫୋରକ ଯବାନମାନେ ଠାବ କରିଥିଲେ ।
ସେଥିରେ ଅଛି ଗୋଟିଏ ବନ୍ଧୁକ, ଗୋଟିଏ ରାଇଫଲ, ଗୋଟିଏ ପିସ୍ତଲ, ହ୍ୟାଣ୍ଡପ୍ରେନେଡ, ଇଲେକ୍ଟ୍ରୋନିକ୍ ଡିଟୋନେଟର, ବୁଲେଟପ୍ରୁଫ ମେଟାଲ ପ୍ଲେଟ୍ ଏବଂ ପ୍ରାୟ ଏକ କିଲୋ ବିସ୍ଫୋରକ ଜବତ ହୋଇଥିବା ଅଧିକାରୀ ସୂଚନା ଦେଇଛନ୍ତି ।
ଭୁବନେଶ୍ୱର, ଫେବ୍ରୁଆରୀ ୨୩(ଲୋକାଲ ୱାୟାର): ଖୋର୍ଦ୍ଧା ଓ ପୁରୀ ଜିଲ୍ଲା ସୀମାବର୍ତ୍ତୀ ଅଞ୍ଚଳରେ ରବିବାର ଭୋର୍ ସମୟରେ ଏକ ଦନ୍ତାହାତୀ ଆକମ୍ରଣରେ ୩ ଜଣଙ୍କ ମୃତ୍ୟୁ ହୋଇଥିବା ବେଳେ ୫ ଜଣ ଗୁରୁତର ଆହତ ହୋଇଥିବା ବନ ବିଭାଗର ସ୍ଥାନୀୟ ଅଧିକାରୀ ସୂଚନା ଦେଇଛନ୍ତି ।
ପୁରୀ ଜିଲ୍ଲା ଗୋପୀନାଥପୁର ତହସିଲର ଯୁଗଳ କିଶୋର ଭଟ୍ଟ (୬୦) ରବିବାର ଭୋର୍ ସମୟରେ ଗ୍ରାମ ପାଖ ଜମିକୁ ଯାଇଥିବା ବେଳେ ଦନ୍ତା ଆକ୍ରମଣରେ ପ୍ରାଣ ହରାଇଛନ୍ତି ।
କିଛି ସମୟ ପରେ ସେହି ଦନ୍ତାହାତୀଟି ଖୋର୍ଦ୍ଧା ବନଖଣ୍ଡ ଅଞ୍ଚଳରେ ପ୍ରବେଶ କରି ଆତଙ୍କ କରିଥିଲା ।
ତା' ଆକ୍ରମଣରେ ରାଜତେଇ ଗ୍ରାମର ଚୈତନ୍ୟ ସାହୁ (୪୫) ଏବଂ ମାଟିଘର ଗ୍ରାମର ମକରା ପଲେଇ (୬୫) ପ୍ରାଣ ହରାଇଥିଲେ ।
ଏହେି ହାତୀର ଆକ୍ରମଣରେ ପୁରୀ ବନାଞ୍ଚଳରେ ୩ ଜଣ ଏବଂ ଖୋର୍ଦ୍ଧା ବନାଞ୍ଚଳରେ ୨ ଜଣ ଗୁରୁତର ଆହତ ହୋଇ ଡାକ୍ତରଖାନାରେ ଭର୍ତ୍ତି ହୋଇଛନ୍ତି ।
ମୃତାହତ ଲୋକମାନଙ୍କ ପାଇଁଁ ବନ ବିଭାଗ ପକ୍ଷରୁ ସରକାରୀ ନିୟମ ଅନୁସାରେ ସହାୟତା ରାଶି ପ୍ରଦାନ କରାଯିବ ବୋଲି କହିଛନ୍ତି ଖୋର୍ଦ୍ଧା ବନଖଣ୍ଡ ଅଧିକାରୀ ସୁଦୀପ ନାୟକ ।
ସେ କହିଛନ୍ତି, ଗତକାଲି ରାତିରେ ଏକ ହାତୀ ପଲ ବରୁଣେଇ ଜଙ୍ଗଲରୁ ବାହାରି ଆସି ବାଲିପାଟଣା ଅଞ୍ଚଳରେ ବୁଲୁଥିଲେ ।
ସେହି ପଲରୁ ବାହାରି ଆସିଥିବା ଦନ୍ତା ଆକ୍ରମଣରେ ଲୋକମାନେ ମୃତାହତ ହୋଇଛନ୍ତି । ହାତୀଟି ଏବେ ମଧ୍ୟ ବାଲିପାଟଣା ଅଞ୍ଚଳରେ ଘୁରି ବୁଲୁଛି । ତାକୁ ବରୁଣେଇ ଜଙ୍ଗଲକୁ ଘଉଡ଼ାଇବାକୁ ବନ କର୍ମଚାରୀମାନେ ଉଦ୍ୟମ କରୁଛନ୍ତି ବୋଲି ସେ କହିଛନ୍ତି ।
ବ୍ରହ୍ମପୁର, ଫେବ୍ରୁଆରୀ ୨୩(ଲୋକାଲ ୱାୟାର): ଗଞ୍ଜାମ ଜିଲ୍ଲାର ପୋଲସରା ବ୍ଲକ ଅନ୍ତର୍ଗତ ଖରିଛାତ ଗ୍ରାମରେ ରବିବାର ସକାଳେ ପାଳଗଦା ନିଆଁରେ ପୋଡ଼ି ହୋଇ ୩ ଜଣ ଶିଶୁଙ୍କ ମୃତ୍ୟୁ ହୋଇଥିବା ବେଳେ ଜଣେ ଶିଶୁ ଗୁରୁତର ଥିବା ସ୍ଥାନୀୟ ପୁଲିସ କହିଛି ।
ରବିବାର ସକାଳେ ପାଳଗଦା ନିକଟରେ ଖେଳୁଥିବା ବେଳେ ନିଆଁ ଲାଗି ୪ ଜଣ ଶିଶୁ ଗୁରୁତର ଆହତ ହୋଇଥିଲେ ।
ଶିଶୁ ୪ ଜଣ ହେଲେ ଇତିଶ୍ରୀ ଜେନା (୫), ସାଇରାମ ଜେନା (୭), ଦୀପକ ଗୌଡ଼ (୭) ଏବଂ ଆଲୋକ ଜେନା (୬) ।
ସେମାନଙ୍କୁ ତତକ୍ଷଣାତ ବ୍ରହ୍ମପୁରର ଏମକେସିଜି ମେଡିକାଲ କଲେଜ ଆଣ୍ଡ ହସପିଟାଲକୁ ଅଣାଯାଇଥିଲା । ତେବେ ହସପିଟାଲରେ ପହଞ୍ଚିବା ବେଳକୁ ୨ ଜଣଙ୍କର ମୃତ୍ୟୁ ହୋଇ ସାରିଥିଲା ବୋଲି ଡାକ୍ତର ସୂଚନା ଦେଇଥିଲେ ।
ଚିକିତ୍ସାଧୀନ ଅବସ୍ଥାରେ ଅନ୍ୟ ଜଣେ ଗୁରୁତର ଶିଶୁର ମୃତ୍ୟ ହୋଇଥିବା ବେଳେ ଚତୁର୍ଥ ଶିଶୁକୁ କଟକ ଏସସିବି ମେଡିକାଲ କଲେଜ ଆଣ୍ଡ ହସପିଟାଲକୁ ସ୍ଥାନାନ୍ତର କରାଯାଇଛି ।
ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଏହି ଘଟଣାରେ ଗଭୀର ଦୁଃଖ ପ୍ରକାଶ କରିବା ସହ ପ୍ରତି ମୃତ ଶିଶୁଙ୍କ ପରିବାରକୁ ୪ ଲକ୍ଷ ଟଙ୍କାର ଅନୁକମ୍ପାମୂଳକ ସହାୟତା ଦେବାକୁ ଘୋଷଣା କରିଛନ୍ତି ।
ଗୁରୁତର ଥିବା ଶିଶୁର ମାଗଣା ଚିକିତ୍ସା ପାଇଁ ସେ ନିର୍ଦ୍ଦେଶ ଦେବା ସହ ଆଶୁ ଅରୋଗ୍ୟ କାମନା କରିଛନ୍ତି ।
କେନ୍ଦୁଝର,ଫେବ୍ରୁଆରୀ ୨୩(ଲୋକାଲ ୱାୟାର): କେନ୍ଦୁଝର ଜିଲ୍ଲା ତେଲକୋଇ ଥାନା ଅନ୍ତର୍ଗତ କରମଙ୍ଗି ପଂଚାୟତ ପୂଢେଇଝୋଳ ଗାଁରେ ଜଣେ ବୃଦ୍ଧ ଙ୍କୁ ଗୁଣିଆ ସନ୍ଦେହରେ ଗ୍ରାମର ଏକ ସଭାରେ କେତେ ଜଣ ମାଡ ମାରିଥିବା ଅଭିଯୋଗ ପରେ ଚାରି ଜଣକୁ ଅଟକ ରଖି ପଚରା ଉଚୁରା କରୁଥିବା ପୁଲିସ ରବିବାର କହିଛି ।
ଘଟଣା ଅନୁଯାଇ ଗତ ୨୨ ତାରିଖରେ ପୂଢେଇଝୋଳ ଗ୍ରାମରେ ଗ୍ରାମବାସୀ ଏକ ସଭା କରିଥିଲେ ଏବଂ ସେହି ଗ୍ରାମର ଧନେଶ୍ୱର ନାୟକଙ୍କୁ ଗୁଣି ଗାରେଡି କରୁଥିବା ଦର୍ଶାଇ ତାଙ୍କ ଉପରେ କେତେଜଣ ମରଣାତ୍ମକ ଆକ୍ରମଣ କରିଥିଲେ ।
ଧନେଶ୍ୱର ଙ୍କ ସ୍ତ୍ରୀ ସଭାରେ ପହଂଚି ତାଙ୍କୁ ଉଦ୍ଧାର କରିଥିଲେ ଓ ତେଲକୋଇ ସ୍ୱାସ୍ଥ୍ୟ କେନ୍ଦ୍ର ରେ ଭର୍ତ୍ତି କରିବା ସହ ତେଲକୋଇ ଥାନାରେ ଅଭିଯୋଗ କରିଥିଲେ ।
ଅବସ୍ଥା ଅଧିକ ଗୁରୁତର ହେବାରୁ ରବିବାର ଧନେଶ୍ୱରଙ୍କୁ କେନ୍ଦୁଝର ସ୍ଥାନାନ୍ତର କରାଯାଇଛି ।
ପୋଲିସ ଏହି ମାମଲାରେ ଚାରି ଜଣଙ୍କୁ ଅଟକ ରଖି ପଚରା ଉଚୁରା କରୁଛି ।
ଓଡ଼ିଶାରେ ଭାରତ ବନ୍ଦର ପ୍ରଭାବ, ବିଭିନ୍ନ ସ୍ଥାନରେ ରେଳରୋକ, ଦୋକାନ ବଜାର ବନ୍ଦ (ଅପଡେଟ )
ବଲାଙ୍ଗିର, ଫେବୃଆରୀ ୨୩ (ଲୋକାଲ ୱାୟାର): ନାଗରିକତା ସଂଶୋଧନ ଆଇନ ବିରୋଧରେ ଭୀମ ଆର୍ମି ଓ ଅନ୍ୟ କେତେକ ସଂଗଠନ ରବିବାର ଦେଇଥିବା ଭାରତ ବନ୍ଦ ଡାକରାର ପ୍ରଭାବ ଓଡିଶାରେ ପଡିଥିବା ବେଳେ ପ୍ରଦର୍ଶନକାରୀ ମାନେ ରାଜ୍ୟର ବିଭିନ୍ନ ସ୍ଥାନରେ ରେଳରୋକ ଓ ପ୍ରତିବାଦ ସଭା କରିଥିବା ଦେଖିବାକୁ ମିଳିଛି।
ସମ୍ବଲପୁର, ବଲାଙ୍ଗିର, ସୋନପୁର, ଦେବଗଡ, ଢେଙ୍କାନାଳ ଆଦି ଜିଲ୍ଲାରେ ଏହି ପ୍ରତିବାଦର ପ୍ରଭାବ ପଡି ଥିବା ପରିଲକ୍ଷିତ ହୋଇଛି।
ସମ୍ବଲପୁର ସହରରେ ଦୋକାନ ବଜାର ବନ୍ଦ ଥିବା ବେଳେ ରେଳ ଷ୍ଟେସନରେ ଭୀମ ଆର୍ମି କର୍ମକର୍ତ୍ତାମାନେ ପୁରୀ- ସମ୍ବଲପୁର ଇଣ୍ଟରସିଟି ଟ୍ରେନ୍ କିଛି ସମୟ ଧରି ଅଟକାଇଥିଲେ।
ସେହିପରି ବଲାଙ୍ଗିର ଜିଲ୍ଲାରେ କେତେକ ସ୍ଥାନରେ ଦୋକାନ ବଜାର ବନ୍ଦ ରହିଛି । ରାସ୍ତାରେ ଗାଡି ଚଳାଚଳ ପ୍ରଭାବିତ ହୋଇଛି। ଆନ୍ଦୋଳନକାରୀ ମାନେ ପୁରୀ-ଗାନ୍ଧୀଧାମ ଏକ୍ସପ୍ରେସକୁ କିଛି ସମୟ ଷ୍ଟେସନରେ ଅଟକାଇଥିଲେ।
ସୋନପୁର ଜିଲ୍ଲାର ବିନିକାର କଲେଜ ଛକରେ ଆନ୍ଦୋଳନକାରୀ ମାନେ ବିକ୍ଷୋଭ ପ୍ରଦର୍ଶନ କରିବା ସହ ରାସ୍ତାରୋକ କରିଥିଲେ।
ଢେଙ୍କାନାଳ ଜିଲ୍ଲାର କଣ୍ଟାବଣିଆ ଛକଠାରେ ଭୀମ ଆର୍ମିର ସଦସ୍ୟ ମାନେ ଜାତୀୟ ରାଜପଥ ଅବରୋଧ କରିଥିବା ବେଳେ ନୂଆପଡ଼ା ଜିଲ୍ଲାର ବିଭିନ୍ନ ସ୍ଥାନରେ ଦୋକାନ ବଜାର ବନ୍ଦ ରହିଥିବା ସୂଚନା ମିଳିଛି।
ସମ୍ୱଲପୁର,ଫେବ୍ରୁଆରୀ ୨୩(ଲୋକାଲ ୱାୟାର): ସମ୍ୱଲପୁରରେ ଜାତିଭିତ୍ତିକ ସଂରକ୍ଷଣକୁ ନେଇ ସୁପ୍ରିମକୋର୍ଟଙ୍କ ଦେଇଥିବା ରାୟକୁ ବିରୋଧ କରି ରବିବାର ଭୀମ ଆର୍ମି ପଷରୁ ଭାରତ ବନ୍ଦ ଡାକରା ଦିଆଯାଇଥିବା ବେଳେ ସମ୍ବଲପୁର ସହରରେ ସମସ୍ତ ଦୋକାନ ବଜାର ବନ୍ଦ ହେବା ସହ ସମ୍ବଲପୁର ଷ୍ଟେସନରେ ଭୀମ ଆର୍ମି କର୍ମକର୍ତ୍ତାମାନେ ପୁରୀ- ସମ୍ବଲପୁର ଇଣ୍ଟରସିଟି ଟ୍ରେନ୍ ଅଟକାଇଥିବା ଜଣାପଡିଛି ।
ସଂରକ୍ଷଣ ଓ ସିଏଏକୁ ବିରୋଧ କରି ସମ୍ବଲପୁରରେ ୧୨ ଘଣ୍ଟିଆ ବନ୍ଦ ପାଳନ କରାଯାଉଛି।
ସେହିପରି ବଲାଙ୍ଗିର ଜିଲ୍ଲାରେ ମଧ୍ୟ ଦଳିତ ସମାଜ ଓ ବିଭିନ୍ନ ଅନୁଷ୍ଠାନ ପକ୍ଷରୁ ୧୨ ଘଣ୍ଟିଆ ବନ୍ଦ ପାଳନ କରାଯାଉଛି ।
ଭାରତ ବନ୍ଦକୁ ସମର୍ଥନ କରି ଦୋକାନ ବଜାର , ଗାଡି ଚଳାଚଳ ବନ୍ଦ ଏବଂ ପୁରୀ-ଗାନ୍ଧୀଧାମ ଏକ୍ସପ୍ରେସ କୁ ବଲାଙ୍ଗୀର ଷ୍ଟେସନରେ ଅଟକାଇଲେ ଆନ୍ଦୋଳନକାରୀ ।
ଟ୍ରେନ୍ ଚଳାଚଳ ବନ୍ଦ ଯୋଗୁଁ ବହୁଯାତ୍ରୀ ହନ୍ତସନ୍ତ ହେଉଛନ୍ତି ।
ସୋନପୁର ଜିଲ୍ଲା ର ବିନିକାରେ କଲେଜ ଛକରେ ଭୀମ୍ ଆର୍ମି ସଦସ୍ୟଙ୍କ ବିକ୍ଷୋଭ, ରାସ୍ତାରୋକ, ଦୋକାନ ବଜାର ସହ ଗାଡ଼ି ଚଳାଚଳ ବନ୍ଦ କରିଛନ୍ତି ।
ଢେଙ୍କାନାଳ ଓ ନୂଆପଡ଼ାରେ ମଧ୍ୟ ଭାରତ ବନ୍ଦର ପ୍ରଭାବ ଦେଖିବାକୁ ମିଳିଛି ବିଭିନ୍ନ ସ୍ଥାନରେ ରାସ୍ତା ଅବରୋଧକରିବା ସହିତ ଦୋକାନ ବଜାର ବନ୍ଦ ରହିଛି ।
ଢେଙ୍କାନାଳ ଜିଲ୍ଲାର କଣ୍ଟାବଣିଆ ଥାନା ଅନ୍ତର୍ଗତ୫୫ନମ୍ବର ଜାତୀୟ ରାଜପଥର କଣ୍ଟାବଣିଆ ଛକଠାରେ ଭୀମ୍ ଆର୍ମି ତରଫରୁ ଜାତୀୟ ରାଜପଥ ଅବରୋଧ କରିଥିବା ବେଳେ କଣ୍ଟାବଣିଆ ପୋଲିସ ଆନ୍ଦୋଳନ ସ୍ଥଳରେ ପହଞ୍ଚି ତୀକ୍ଷଣ ନଜର ରଖିଛି ।
କଟକ,ଫେବୃଆରୀ ୨୩ (ଲୋକାଲ ୱାୟାର): ବିଗତ ଦୁଇ ବର୍ଷ ମଧ୍ୟରେ ରାଜ୍ୟରେ ଦୁଇ ଗୁଣ ଗଞ୍ଜେଇ ଚାଷ ବୃଦ୍ଧି ପାଇଥିବା ଜଣେ ସରକାରୀ ପଦାଧିକାରୀ ଶନିବାର ଦିନ ସୂଚନା ଦେଇଛନ୍ତି ।
ରାଜ୍ୟରେ ଗଞ୍ଜେଇ ଚାଷ ବୃଦ୍ଧି ଉଭୟ ଅବକାରୀ ଓ ଓଡିଶା ପୁଲିସ ପାଇଁ ମୁଣ୍ଡବ୍ୟଥାର କାରଣ ହୋଇଛି ।
ବର୍ଷକୁ ଯେତିକି ପରିମାଣର ବେଆଇନ ଗଞ୍ଜେଇ ଚାଷ ନଷ୍ଟ ହେଉଛି, ପରବର୍ଷ ତାହାଠାରୁ ଅଧିକ ଜମିରେ ଗଞ୍ଜେଇ ଚାଷ ହେଉଛି ।
୨୦୧୨-୧୩ରେ ରାଜ୍ୟରେ ମାତ୍ର ୧୩୦୧ ଏକର ଜମିରେ ଗଂଜେଇ ଚାଷ ନଷ୍ଟ କରାଯାଇଥିଲା ।
ଏବେ ଏହା ବୃଦ୍ଧି ପାଇ ୫ ହଜାର ଏକରରେ ପହଂଚିଛି ।
ରାଜ୍ୟର ଉପାନ୍ତ ଜିଲ୍ଲା ମାନଙ୍କରୁ ବାହାର ରାଜ୍ୟକୁ ଗଞ୍ଜେଇ ଚାଲାଣ ହେଉଛି। କ୍ରାଇମବ୍ରାଂଚ ପକ୍ଷରୁ ସାଟେଲାଇଟ ଫଟୋ ମାଧ୍ୟମରେ ଗଂଜେଇ ଚାଷକୁ ଠାବ କରାଯିବା ସହିତ ଏହାକୁ ନଷ୍ଟ କରାଯିବା ପାଇଁ ନିଆଯାଇଥିବା ପଦକ୍ଷେପ ମଧ୍ୟ ଏକ ପ୍ରକାର ଫେଲ ମାରିଛି ।
ବୌଦ୍ଧ,ଅନୁଗୁଳ, ଦେବଗଡ, ସମ୍ବଲପୁର, ଗଜପତି, କନ୍ଧମାଳ, ରାୟଗଡା,କୋରାପୁଟ, ମାଲକାନାଗିରି,ନୟାଗଡ ଆଦି ଜିଲ୍ଲାରେ ଗଞ୍ଜେଇ ଚାଷ ନଷ୍ଟ କରାଯାଇଥିବା ବେଳେ କନ୍ଧମାଳ ଓ ଗଜପତିରେ ସର୍ବାଧିକ ଗଂଜେଇ ଚାଷ ହେଉଥିବା ଜଣାପଡିଛି ।
ଟ୍ରେନରେ ଏହି ଗଂଜେଇ ପଡୋଶୀ ରାଜ୍ୟ ବିହାର,ପଶ୍ଚିମବଙ୍ଗ,ଆନ୍ଧ୍ରପ୍ରଦେଶ,ମହାରାଷ୍ଟ୍ର ଚାଲାଣ ହେଉଛି ।
ଖୁବଶୀଘ୍ର ରାଜ୍ୟ କ୍ରାଇମବ୍ରାଂଚ ପକ୍ଷରୁ ଏ ନେଇ ଏକ ଉଚ୍ଚସ୍ତରୀୟ ସମନ୍ବୟ ବୈଠକ ଡକାଯାଇ ଆଗାମୀ କାର୍ଯ୍ୟପନ୍ଥା ନିର୍ଦ୍ଧାରଣ କରାଯିବ ବୋଲି ସମ୍ପୃକ୍ତ ଅଧିକାରୀ କହିଛନ୍ତି ।
ବ୍ରହ୍ମପୁର, ଫେବ୍ରୁଆରି ୨୨ (ଲୋକାଲ ୱାୟାର): କ୍ଲିନିକାଲ୍ ଏଷ୍ଟାବ୍ଲିସମେଣ୍ଟ ଆକ୍ଟର ଉଲ୍ଲଂଘନ ଅଭିଯୋଗରେ ଶନିବାର ଗଂଜାମ ଜିଲ୍ଲା ପ୍ରଶାସନ ସ୍ଥାନୀୟ ଏକ ଘରୋଇ ଡାକ୍ତରଖାନାକୁ ସିଲ୍ କରିଥିବା ଜଣେ ଅଧିକାରୀ ସୂଚନା ଦେଇଛନ୍ତି।
ତେବେ ଯେଉଁ ରୋଗୀମାନେ ଏଠାରେ ଚିକିତ୍ସା ପାଇଁ ଭର୍ତ୍ତି ହୋଇଛନ୍ତି, କେବଳ ସେମାନେ ଆସନ୍ତା ସାତ ଦିନ ଏଠାରେ ଚିକିତ୍ସିତ ହୋଇପାରିବେ ବୋଲି ବ୍ରହ୍ମପୁର ଉପଜିଲ୍ଲାପାଳ ସିନ୍ଦେ ଦତ୍ତାତ୍ରେୟ ଭାଉସାହେବ କହିଛନ୍ତି।
ତେବେ ଡାକ୍ତରଖାନାକୁ ସିଲ୍ କରାଯିବାର ନିର୍ଦ୍ଦିଷ୍ଟ କାରଣ ସେ କହିନାହାନ୍ତି।
ଡାକ୍ତରଖାନା ସିଲ୍ କରାଯିବା ସମୟରେ ଏଠାରେ ୧୬ ଜଣ ରୋଗୀ ଚିକିତ୍ସିତ ହେଉଥିଲେ ଓ ସେମାନଙ୍କ ମଧ୍ୟରୁ ଜଣଙ୍କୁ ସ୍ଥାନୀୟ ସିଟି ହସ୍ପିଟାଲ୍ ସ୍ଥାନାନ୍ତର କରାଯାଇଛି ଏବଂ ଅନ୍ୟ ୧୫ ଜଣ ଆଉ ସାତ ଦିନ ଏଠାରେ ରହିପାରିବେ।
ସୂଚନାଯୋଗ୍ୟ, ଚାରିଦିନ ତଳେ ତ୍ରୁଟିପୂର୍ଣ୍ଣ ଅସ୍ତ୍ରୋପଚରା ଯୋଗୁଁ ଜଣେ ମହିଳା ରୋଗୀଙ୍କର ଏଠାରେ ମୃତ୍ୟୁ ଘଟିଥିବା ଅଭିଯୋଗ ହୋଇଥିଲା।
ଏହାକୁ ନେଇ ମୃତକଙ୍କ ସଂପର୍କୀୟ ଥାନାରେ ଏତଲା ଦେବା ସହିତ ସେମାନଙ୍କ ସମେତ ଆହୁରି ଅନେକ ଲୋକ ଆର୍.ଡି.ସି. ଓ ଡି.ଆଇ.ଜି. ଅଫିସ୍ ଆଗରେ ବିକ୍ଷୋଭ ପ୍ରଦର୍ଶନ କରିଥିଲେ।
ଭୁବନେଶ୍ବର, ଫେବ୍ରୁଆରି ୨୨ (ଲୋକାଲ ୱାୟାର): ଭୁବନେଶ୍ବରସ୍ଥିତ ଅଖିଳ ଭାରତୀୟ ଆୟୁବିଜ୍ଞାନ ସଂସ୍ଥାନ (ଏମ୍ସ)ରେ ହିନ୍ଦୀ ଭାଷା ବ୍ୟବହାରକୁ ବିଜେଡି ବିରୋଧ କରୁଥିବାବେଳେ ଶନିବାର ଏକ ପ୍ରତିନିଧି ଦଳ କେନ୍ଦ୍ର ସ୍ୱାସ୍ଥ୍ୟମନ୍ତ୍ରୀ ହର୍ଷବର୍ଦ୍ଧନଙ୍କୁ ଭେଟି ଦାବିପତ୍ର ଦେବେ ବୋଲି ଦଳୀୟ ମୁଖପାତ୍ର ଲେନିନ୍ ମହାନ୍ତି କହିଛନ୍ତି ।
ସେ କହିଛନ୍ତି ଯେ, "ଅନେକ ରାଜ୍ୟରେ ଏମ୍ସ ରହିଛି, ଯାହା ଲୋକଙ୍କ ସୁବିଧା ଓ ଉନ୍ନତ ମାନର ଚିକିତ୍ସା ପାଇଁ ଉଦ୍ଦିଷ୍ଟ ତେଣୁ ଭାଷା ମଧ୍ୟ ସମସ୍ତେ ବୁଝିବା ଆବଶ୍ୟକ ।
"ନିକଟରେ ରାଷ୍ଟ୍ରପତି ଆସିଥିବା ସମୟରେ କହିଥିଲେ ଯେ, ମାତୃଭାଷା ଆମ ଆଖିସଦୃଶ ଅନ୍ୟ ସମସ୍ତ ଭାଷା ହେଉଛି ଚଷମା ।
"ରାଷ୍ଟ୍ରଭାଷା ଲୋକେ ଜାଣିବା, ଶିଖିବା ଓ କହିବା ଭଲକଥା, ତେବେ ତୃଣମୂଳ ସ୍ତରରେ ଲୋକଙ୍କ ଚିକିତ୍ସା ପାଇଁ କାମ କରୁଥିବା ସଂସ୍ଥା ସ୍ଥାନୀୟ ଭାଷା ବୁଝିବା ଭଳି ହେବା ଆବଶ୍ୟକ।
"ଓଡିଶାରେ ଓଡିଆ ଲୋକଙ୍କ ପାଇଁ ହୋଇଛି ଏଠାରେ ଆମ ଆଞ୍ଚଳିକ ଭାଷା ଅର୍ଥାତ ଓଡିଆ ଭାଷା ବ୍ୟବହାର ହେବ।
ଅନେକ ରାଜ୍ୟରେ ତ୍ରିଭାଷୀ ହୋଇଥିବାବେଳେ ଏଠାରେ ମଧ୍ୟ ସେହି ବ୍ୟବସ୍ଥା ରହିବା ଆବଶ୍ୟକ", ବୋଲି ଲେନିନ୍ ମହାନ୍ତି କହିଛନ୍ତି।
ସେପଟେ ବିଜେପି ମୁଖପାତ୍ର ଗୋଲକ ମହାପାତ୍ର କହିଛନ୍ତି ଯେ, ଏମ୍ସ ଏକ ସର୍ବଭାରତୀୟ ସଂସ୍ଥାନ, ତେଣୁ ରାଷ୍ଟ୍ରଭାଷାକୁ ଅଫିସିଆଲ୍ କ୍ଷେତ୍ରରେ ଉପଯୋଗ କରିବାରେ କୌଣସି ସମସ୍ୟା ନାହିଁ ।
ସେମାନେ ତାଙ୍କ କର୍ମଚାରୀଙ୍କ ମଧ୍ୟରେ ଯୋଗାଯୋଗ ପାଇଁ ଏହି ନିଷ୍ପତ୍ତି ନେଇଛନ୍ତି, ରୋଗୀଙ୍କ ପାଇଁ ନେଇନାହାନ୍ତି ବୋଲି ଗୋଲକ କହିଛନ୍ତି।
ସେ ଆହୁରି କରହିଛନ୍ତି ଯେ, ଏଯାବତ ରାଜ୍ୟର ଅନେକ ସାଂସଦ ଠିକ୍ ରୂପେ ଓଡିଆ କହିପାରନ୍ତି ନାହିଁ, ସଚିବାଳୟ ରେ ଏବଂ ବଡ଼ ମେଡିକାଲଗୁଡ଼ିକରେ ମଧ୍ୟ ଓଡିଆ ପ୍ରଚଳିତ ହୋଇପାରିନାହିଁ, ଏଭଳି ସ୍ଥିତିରେ ଅପ୍ରାସଙ୍ଗିକ ଦାବି ନଉଠାଇବା ଶ୍ରେୟସ୍କର।
ଅପରପକ୍ଷରେ "ସମ୍ବିଧାନ କହୁଛି ହିନ୍ଦୀ ରାଷ୍ଟ୍ର ଭାଷା। ଆମ ରାଜ୍ୟରେ ହିନ୍ଦୀ ଭାଷାଭାଷୀ ଲୋକ ନାହାନ୍ତି। ଯଦି ଏମ୍ସ କର୍ତ୍ତୃପକ୍ଷ ଏପରି ନିର୍ଦ୍ଦେଶନାମା ଜାରି କରିଛନ୍ତି,ଏହା ହେବା ଉଚିତ ନୁହେଁ" ବୋଲି କଂଗ୍ରେସ ମୁଖପାତ୍ର ମନୋଜ ମହାପାତ୍ର ମତବ୍ୟକ୍ତ କରିଛନ୍ତି ।
ସମ୍ବିଧାନର ୪୪୩ ଧାରା ଅନୁସାରେ ହିନ୍ଦୀ ହେଉଛି ରାଷ୍ଟ୍ରୀୟ ଭାଷା, ତେଣୁ ଲୋକେ ଏହାକୁ ବ୍ୟବହାର କରିବେ ବୋଲି ଗଜାନନ କହିଛନ୍ତି।
"ତେବେ ସ୍ଥାନୀୟ ଲୋକଙ୍କ ପାଇଁ ଆଞ୍ଚଳିକ ଭାଷା ରହୁ। ବୋଲି ଆମେ ଦାବି କରିବୁ । ରାଜ୍ୟ ସରକାର କେନ୍ଦ୍ର ସ୍ୱାସ୍ଥ୍ୟମନ୍ତ୍ରୀଙ୍କୁ ଦାବି ଜଣାଇବେ ଓ ଭାଷାନୀତି ୧୯୫୪ ଅନୁସାରେ ଯେକୌଣସି କାର୍ଯ୍ୟ ବା ଉଦ୍ଦେଶ୍ୟରେ ଓଡିଆ ଭାଷା ଉପଯୋଗ ହେବ । ହିନ୍ଦୀ ସହିତ ଓଡିଆ ଭାଷାରେ ବ୍ୟବହାର କରିପାରିବେ ବୋଲି ନିର୍ଦ୍ଦିଷ୍ଟ ଭାବେ ଜଣାଇବା ଆବଶ୍ୟକ" ବୋଲି ସେ ମତ ଦେଇଛନ୍ତି।
ସେହିପରି ଭାଷାବିତ ତଥା ବରିଷ୍ଠ ସାମ୍ବାଦିକ ପ୍ରଦ୍ୟୁମ୍ନ ଶତପଥୀ କହିଛନ୍ତି ଯେ, ଏପରି ନିର୍ଦ୍ଦେଶନାମା ବିକୃତ ମସ୍ତିଷ୍କର ପ୍ରତିଫଳନ।
ଅନ୍ୟପକ୍ଷରେ ହିନ୍ଦୀ କେବଳ ପ୍ରଶାସନିକ କାମ ପାଇଁ ବୋଲି ସ୍ଥାନୀୟ ଏମ୍ସ ନିର୍ଦ୍ଦେଶିକା ବି. ଗୀତାଞ୍ଜଳି ଲୋକାଲ୍ ଓ୍ବାୟାରକୁ କହିଛନ୍ତି।
ଏମ୍ସ ନିର୍ଦ୍ଦେଶନାମାକୁ ଭୁଲ ତର୍ଜମା କରାଯାଇଛି ଏବଂ ଏଠାରେ ଛାତ୍ରଛାତ୍ରୀଙ୍କୁ ଓଡିଆରେ ମଧ୍ୟ ପଢାଯାଉଛି, ସେହିପରି ରୋଗୀଙ୍କୁ ଓଡିଆ ଓ ଇଂରାଜୀରେ ଫର୍ମ ପୂରଣ କରିବାକୁ ପଡେ ବୋଲି ସେ କହିଛନ୍ତି।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
